Resolució de 24 d'agost de 2016, de finalització de les Reclamacions 127/2016 i 128/2016 per estimació extemporània
Còpia de tots els documents dels expedients administratius corresponents a la convocatòria de dues places de la DGP.
L'Administració pot subministrar la informació en un format diferent al demanat si el sol·licitat (còpia dels expedients) és menys econòmic que l'alternatiu (consulta prèvia i determinació subsegüent dels documents concrets que es volen copiats), sempre que no dificulti l'accés a les dades demanades.
Es poden cobrar taxes si es demana còpia i el document afectat no és en format digital i no es pot lliurar per correu electrònic.
Invoca la legislació de transparència, els drets constitucionals de defensa i d'accés a la funció pública en condicions d'igualtat, transparència, mèrit i capacitat, la doctrina de la GAIP i de l'Autoritat Catalana de Protecció de Dades (APDCAT) i la seva condició de persona interessada per haver-se presentat a les esmentades convocatòries.
L'article 73 de la Llei 30/1992, de 26 de novembre, de règim jurídic de les administracions públiques i del procediment administratiu comú (LRJPAC), preveu que l'òrgan administratiu que tramita un procediment pot acumular-lo amb altres amb els que tingui una identitat substancial o una connexió íntima.
Està clara la identitat entre les Reclamacions 127/2016 i 128/2016: les parts són les mateixes, també ho és el motiu de la Reclamació (la manca de resposta administrativa expressa dins del termini establert legalment), la matèria sobre la que es demana informació, les raons per les que procedeix finalitzar el procediment (l'estimació extemporània de la sol·licitud d'informació) i les circumstàncies de lliurament de la informació demanada sobre les que s'ha de pronunciar la GAIP.
D'acord amb els antecedents, l'Administració hauria resolt estimant les dues sol·licituds d'informació que són objecte d'aquesta Reclamació.
En conseqüència, procediria per aquest motiu resoldre la finalització d'aquest procediment, per pèrdua d'objecte de la Reclamació.
Mentre que la persona reclamant sol·licita còpia de la informació demanada, l'Administració decideix oferir l'accés demanat en un format diferent, emparant-se en el previst per l'article 36.2. a LTAIPBG (una alternativa més econòmica).
Concretament, el lliurament acordat per l'Administració consistiria en una consulta dels expedients concernits, sota supervisió del personal que els custodia, a realitzar en una data i hora a concertar i, a la vista de la documentació interessada, la persona reclamant podria demanar còpia dels documents concrets que necessita, còpia que li seria facilitada després d'abonar les taxes corresponents.
La causa al·legada per l'Administració (alternativa més econòmica) per canviar la forma de l'accés és admissible, si no dificulta l'accés a les dades.
En la mesura que els expedients demanats comptin amb un volum significatiu de documents, i que calgui anonimitzar determinades dades, aquest procediment d'accés semblaria justificat, sempre que hi hagi una bona disposició d'ambdues parts per concertar la cita corresponent.
Pel que fa a l'abonament de taxes, segons l'article 37 LTAIPBG està justificat si el que es demana són còpies.
En canvi, si les còpies sol·licitades ho són de documents digitalitzats, i es poden enviar per correu electrònic, pel mateix precepte no procediria l'aplicació de taxes.
Sobre la base dels antecedents i fonaments jurídics exposats, el Ple de la GAIP, en la sessió de 24 d'agost de 2016, resol per unanimitat: